CELEX: 32021R2155
Language: hr
Date: 2021-08-13 00:00:00
Title: Delegirana uredba Komisije (EU) 2021/2155 оd 13. kolovoza 2021. o dopuni Direktive (EU) 2019/2034 Europskog parlamenta i Vijeća u pogledu regulatornih tehničkih standarda kojima se pobliže utvrđuju kategorije instrumenata koji adekvatno odražavaju kreditnu kvalitetu investicijskog društva koje trajno posluje i mogući alternativni aranžmani primjereni za primjenu za potrebe varijabilnih primitaka (Tekst značajan za EGP)

7.12.2021   
               
               
                  HR
               
               
                  Službeni list Europske unije
               
               
                  L 436/17
               
            
         DELEGIRANA UREDBA KOMISIJE (EU) 2021/2155
         оd 13. kolovoza 2021.
         o dopuni Direktive (EU) 2019/2034 Europskog parlamenta i Vijeća u pogledu regulatornih tehničkih standarda kojima se pobliže utvrđuju kategorije instrumenata koji adekvatno odražavaju kreditnu kvalitetu investicijskog društva koje trajno posluje i mogući alternativni aranžmani primjereni za primjenu za potrebe varijabilnih primitaka
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu (EU) 2019/2034 Europskog parlamenta i Vijeća od 27. studenoga 2019. o bonitetnom nadzoru nad investicijskim društvima i izmjeni direktiva 2002/87/EZ, 2009/65/EZ, 2011/61/EU, 2013/36/EU, 2014/59/EU i 2014/65/EU (1), a posebno njezin članak 32. stavak 8. treći podstavak,
         budući da:
         
                     (1)
                  
                  
                     Varijabilnim primicima koji se dodjeljuju instrumentima trebalo bi promicati dobro i učinkovito upravljanje rizicima te ne bi trebalo poticati preuzimanje rizika koje prelazi razinu sklonosti investicijskog društva preuzimanju rizika. Stoga bi kategorijama instrumenata koji se mogu primijeniti za potrebe varijabilnih primitaka trebalo uskladiti interese osoblja s dugoročnim interesima investicijskog društva, njegovih dioničara, vjerovnika, klijenata i drugih dionika pružanjem poticaja osoblju da postupa u skladu s dugoročnim interesima investicijskog društva.
                  
               
                     (2)
                  
                  
                     Kako bi se osigurala snažna veza s kreditnom kvalitetom investicijskog društva koje trajno posluje, instrumenti koji se primjenjuju za potrebe varijabilnih primitaka trebali bi sadržavati odgovarajuće događaje koji su pokretači za smanjenje vrijednosti ili konvertiranje kojima se smanjuje vrijednost instrumenata u situacijama pogoršanja kreditne kvalitete investicijskog društva koje trajno posluje. Događaji koji su pokretači i koji se primjenjuju za potrebe primitaka ne bi trebali mijenjati razinu podređenosti instrumenata i stoga ne bi trebali dovesti do isključivanja instrumenata dodatnog osnovnog kapitala ili instrumenata dopunskog kapitala kao instrumenata regulatornog kapitala.
                  
               
                     (3)
                  
                  
                     Dok su uvjeti koji se primjenjuju na instrumente dodatnog osnovnog kapitala i instrumente dopunskog kapitala navedeni u članku 9. Uredbe (EU) 2019/2033 Europskog parlamenta i Vijeća (2), u vezi s dijelom drugim glavom I. poglavljima 3. i 4. Uredbe (EU) br. 575/2013 Europskog Parlamenta i Vijeća (3), drugi instrumenti iz članka 32. stavka 1. točke (j) podtočke iii. Direktive (EU) 2019/2034 („drugi instrumenti”) koji se mogu u potpunosti konvertirati u instrumente redovnog osnovnog kapitala ili čija se vrijednost može smanjiti ne podliježu posebnim uvjetima na temelju tih uredbi jer nisu klasificirani kao instrumenti regulatornog kapitala za bonitetne potrebe. Posebne zahtjeve trebalo bi stoga odrediti za različite kategorije instrumenata kako bi se osiguralo da su primjereni za primjenu za potrebe varijabilnih primitaka, uzimajući u obzir različitu prirodu instrumenata. Primjena instrumenata za potrebe varijabilnih primitaka ne bi trebala spriječiti uključivanje instrumenata u regulatorni kapital investicijskog društva ako su ispunjeni uvjeti utvrđeni u Uredbi (EU) 2019/2033. Nadalje, ne bi se trebalo smatrati da ta primjena sama po sebi pruža poticaj za otkup instrumenta jer nakon razdoblja odgode i zadržavanja članovi osoblja općenito mogu primiti likvidna sredstva na drugi način osim otkupom.
                  
               
                     (4)
                  
                  
                     Drugi instrumenti nisu ograničeni na financijske instrumente navedene u odjeljku C Priloga I. Direktivi 2014/65/EU Europskog parlamenta i Vijeća (4). Kako bi se smanjilo administrativno opterećenje za stvaranje takvih instrumenata, tim bi se instrumentima trebala omogućiti upotreba drugih ugovornih aranžmana između članova osoblja i investicijskih društava. Kako bi se osiguralo da ti drugi instrumenti odražavaju kreditnu kvalitetu investicijskog društva koje trajno posluje, odgovarajućim zahtjevima trebalo bi se osigurati smanjenje vrijednosti ili konvertiranje tih instrumenata prije neispunjenja kapitalnih zahtjeva investicijskog društva.
                  
               
                     (5)
                  
                  
                     Ako se nad instrumentima koji se primjenjuju za potrebe varijabilnih primitaka izvršava opcija kupnje, ako se oni otkupljuju, ponovno kupuju ili konvertiraju, općenito se tim transakcijama ne bi trebala povećati vrijednost dodijeljenih primitaka isplatom iznosa koji su viši od vrijednosti instrumenta ili konvertiranjem u instrumente koji imaju veću vrijednost od instrumenta koji je na početku dodijeljen. Zamjenom instrumenata jednake vrijednosti trebalo bi se osigurati da se primici ne plaćaju s pomoću instrumenata ili metoda kojima se olakšava neusklađenost s Direktivom (EU) 2019/2034 ili Uredbom (EU) 2019/2033.
                  
               
                     (6)
                  
                  
                     Pri dodjeljivanju varijabilnih primitaka te ako se instrumenti koji se primjenjuju za varijabilne primitke otkupljuju, ako se nad njima izvršava opcija kupnje, ako se ponovno kupuju ili konvertiraju, navedene transakcije trebale bi se temeljiti na vrijednostima koje su utvrđene u skladu s primjenjivim računovodstvenim standardom u trenutku transakcije čime se osigurava dodjela ispravnog iznosa varijabilnih primitaka, a ne neopravdano promijenjenog iznosa pri otkupu, izvršenju opcije kupnje, ponovnoj kupnji ili konvertiranju instrumenta.
                  
               
                     (7)
                  
                  
                     Člankom 54. Uredbe (EU) br. 575/2013 utvrđeni su mehanizmi smanjenja vrijednosti i konvertiranja instrumenata dodatnog osnovnog kapitala. Osim toga, člankom 32. stavkom 1. točkom (j) podtočkom iii. Direktive (EU) 2019/2034 zahtijeva se mogućnost potpunog konvertiranja drugih instrumenata u instrumente redovnog osnovnog kapitala ili smanjenja njihove vrijednosti. Budući da je ekonomski rezultat konvertiranja ili smanjenja vrijednosti drugih instrumenata jednak kao za instrumente dodatnog osnovnog kapitala, mehanizmima smanjenja vrijednosti ili konvertiranja drugih instrumenata trebalo bi uzeti u obzir mehanizme koji se primjenjuju na instrumente dodatnog osnovnog kapitala, uz prilagodbe kako bi se uzela u obzir i činjenica da s bonitetnog stajališta drugi instrumenti ne ispunjavaju uvjete za instrumente regulatornog kapitala. Instrumenti dopunskog kapitala ne podliježu regulatornim zahtjevima u pogledu smanjenja vrijednosti ili konvertiranja na temelju Uredbe (EU) br. 575/2013. Kako bi se osiguralo da se vrijednost svih navedenih instrumenata kada se koristi za varijabilne primitke smanjuje ako se pogorša kreditna kvaliteta investicijskog društva, trebalo bi odrediti situacije u kojima je potrebno smanjenje vrijednosti ili konvertiranje instrumenta. Potrebno je utvrditi mehanizme smanjenja vrijednosti, povećanja vrijednosti i konvertiranja instrumenata dopunskog kapitala i drugih instrumenata kako bi se osigurala dosljedna primjena.
                  
               
                     (8)
                  
                  
                     Raspodjele koje proizlaze iz instrumenata mogu imati različite oblike. Mogu biti varijabilne ili fiksne i mogu se plaćati periodično ili na datum konačnog dospijeća instrumenta. U cilju promicanja dobrog i učinkovitog upravljanja rizicima, osoblju se tijekom razdoblja odgode ne bi se trebale isplaćivati nikakve raspodjele. Članovi osoblja trebali bi primiti raspodjele samo za razdoblja koja slijede nakon stjecanja instrumenta, nakon čega članovi osoblja postaju zakonski vlasnici instrumenta. Stoga su samo instrumenti s raspodjelama koje se plaćaju periodično vlasniku instrumenta primjereni za primjenu kao varijabilni primici. Obveznice bez kupona ili instrumenti sa zadržanom dobiti ne bi trebali biti dio primitaka koji se moraju sastojati od bilo kojeg instrumenta iz članka 32. stavka 1. točke (j) Direktive (EU) 2019/2034. Razlog tome je činjenica da bi osoblje tijekom razdoblja odgode moglo imati koristi od povećanih vrijednosti, što se može smatrati jednakim primitku raspodjela.
                  
               
                     (9)
                  
                  
                     Vrlo visokim raspodjelama može se smanjiti dugoročni poticaj za razumno preuzimanje rizika jer se njima u stvarnosti povećava varijabilni dio primitaka. Posebno se raspodjele ne bi trebale isplaćivati u vremenskim razmacima koji su dulji od godine dana jer bi to dovelo do raspodjela koje bi se stvarno akumulirale tijekom razdoblja odgode i isplaćivale nakon stjecanja varijabilnih primitaka. Akumuliranjem raspodjela zaobišlo bi se načelo utvrđeno u članku 32. stavku 3. Direktive (EU) 2019/2034 prema kojem dinamika stjecanja primitaka koji se odgađaju ne smije biti brža od stjecanja na proporcionalnoj osnovi. Člankom 32. stavkom 2. točkom (b) Direktive (EU) 2019/2034 zahtijeva se da se varijabilni primici ne isplaćuju uporabom financijskih instrumenata ili metoda kojima se omogućuje neusklađenost s tom direktivom ili Uredbom (EU) 2019/2033. Stoga raspodjele izvršene nakon stjecanja instrumenta ne bi trebale premašivati tržišne stope za te instrumente koje izdaju druga investicijska društva ili institucije usporedive kreditne kvalitete. To bi se trebalo osigurati zahtjevom da se instrumenti koji se primjenjuju za varijabilne primitke ili instrumenti s kojima su povezani izdaju uglavnom ulagateljima ili zahtjevom da se na navedene instrumente primjenjuje gornja granica raspodjela.
                  
               
                     (10)
                  
                  
                     Zahtjevi za odgodu i zadržavanje koji se primjenjuju na dodjele varijabilnih primitaka na temelju članka 32. stavka 1. točke (l) i članka 32. stavka 3. Direktive (EU) 2019/2034 moraju biti ispunjeni u svakom relevantnom trenutku, među ostalim kad se nad instrumentima koji se primjenjuju za varijabilne primitke izvršava opcija kupnje, kad se oni otkupljuju, ponovno kupuju ili konvertiraju. U tim bi situacijama stoga instrumente trebalo zamijeniti instrumentima dodatnog osnovnog kapitala, instrumentima dopunskog kapitala ili drugim instrumentima koji odražavaju kreditnu kvalitetu investicijskog društva koje trajno posluje, koji imaju značajke jednake značajkama instrumenta koji je dodijeljen na početku i jednake su vrijednosti, uzimajući u obzir sve iznose kojima je smanjena vrijednost. Ako instrumenti osim instrumenata dodatnog osnovnog kapitala imaju fiksni datum dospijeća, trebalo bi odrediti minimalne zahtjeve za preostalo dospijeće tih instrumenata kada se dodjeljuju kako bi se osiguralo da su u skladu sa zahtjevima koji se odnose na razdoblja odgode ili zadržavanja za varijabilne primitke.
                  
               
                     (11)
                  
                  
                     Direktivom (EU) 2019/2034 ne ograničavaju se kategorije instrumenata koji se mogu primjenjivati za varijabilne primitke na posebnu kategoriju financijskih instrumenata. Stoga bi trebalo omogućiti korištenje sintetskih instrumenata ili ugovora između članova osoblja i investicijskih društava koji su povezani s instrumentima dodatnog osnovnog kapitala i instrumentima dopunskog kapitala koji se mogu u potpunosti konvertirati ili čija se vrijednost može smanjiti. Time se omogućuje uvođenje posebnih uvjeta u uvjete tih instrumenata koji se primjenjuju samo na instrumente dodijeljene članovima osoblja, a da pri tome nije potrebno nametati te uvjete drugim ulagateljima.
                  
               
                     (12)
                  
                  
                     U okviru grupe izdanjima se može upravljati centralno unutar matičnog društva, uključujući situacije u kojima matično društvo podliježe Direktivi 2013/36/EU Europskog parlamenta i Vijeća (5) ili Direktivi 2019/2034. Investicijska društva unutar te grupe stoga ne moraju uvijek izdavati instrumente koji su primjereni za primjenu za potrebe varijabilnih primitaka. Uredbom (EU) 2019/2033 u vezi s Uredbom (EU) br. 575/2013 omogućuje se uključivanje instrumenata dodatnog osnovnog kapitala i instrumenata dopunskog kapitala koji se izdaju preko subjekta koji je u opsegu konsolidacije u regulatorni kapital investicijskog društva pod određenim uvjetima. Stoga bi se navedeni instrumenti također trebali moći primjenjivati za potrebe varijabilnih primitaka, pod uvjetom da postoji jasna veza između kreditne kvalitete investicijskog društva koje primjenjuje te instrumente za potrebe varijabilnih primitaka i kreditne kvalitete izdavatelja instrumenta. Postojanje navedene veze obično se može pretpostaviti između matičnog društva i društva kćeri. Instrumenti osim instrumenata dodatnog osnovnog kapitala i instrumenata dopunskog kapitala koje ne izdaje izravno investicijsko društvo trebali bi se također moći primjenjivati za varijabilne primitke, podložno jednakim uvjetima. Instrumenti koji su povezani s referentnim instrumentima koje izdaje matično društvo u trećoj zemlji i koji su jednaki instrumentima dodatnog osnovnog kapitala ili instrumentima dopunskog kapitala trebali bi se priznati za primjenu za potrebe varijabilnih primitaka ako se događaj koji je pokretač odnosi na investicijsko društvo koje primjenjuje taj sintetski instrument.
                  
               
                     (13)
                  
                  
                     Člankom 32. stavkom 1. točkom (k) Direktive (EU) 2019/2034 investicijskim društvima koja ne izdaju nijedan od instrumenata iz članka 32. stavka 1. točke (j) te direktive omogućuje se primjena alternativnih aranžmana, pod uvjetom da nadležno tijelo odobri te primjene i da se tim instrumentima postižu isti ciljevi kao instrumentima iz članka 32. stavka 1. točke (j) te direktive. Kako bi se postigli isti ciljevi, tim alternativnim aranžmanima trebalo bi osigurati da varijabilni primici koji se dodjeljuju podliježu implicitnim ispravcima vrijednosti za rizike. Vrijednost tih alternativnih aranžmana trebala bi se stoga smanjiti kad god postoji negativan učinak na uspješnost dotičnog investicijskog društva ili imovinu kojom upravlja. Nadalje, ako investicijsko društvo podliježe zahtjevu za odgodu varijabilnih primitaka na temelju članka 32. stavka 1. točke (l) Direktive (EU) 2019/2034, alternativni aranžmani trebali bi biti u skladu i sa zahtjevom za odgodu varijabilnih primitaka, primjenom dogovora o malusu ili povratu primitaka i razdobljima zadržavanja za varijabilne primitke isplaćene u instrumentima.
                  
               
                     (14)
                  
                  
                     Ova se Uredba temelji na nacrtu regulatornih tehničkih standarda koje je Europsko nadzorno tijelo za bankarstvo dostavilo Europskoj komisiji nakon provedenog savjetovanja s Europskim nadzornim tijelom za vrijednosne papire i tržišta kapitala.
                  
               
                     (15)
                  
                  
                     Europsko nadzorno tijelo za bankarstvo provelo je otvoreno javno savjetovanje o nacrtu regulatornih tehničkih standarda na kojem se temelji ova Uredba, analiziralo je moguće povezane troškove i koristi te zatražilo savjet Interesne skupine za bankarstvo osnovane u skladu s člankom 37. Uredbe (EU) br. 1093/2010 Europskog parlamenta i Vijeća (6),
                  
               DONIJELA JE OVU UREDBU:
         
            Članak 1.
            Kategorije instrumenata koji adekvatno odražavaju kreditnu kvalitetu investicijskog društva koje trajno posluje i primjereni su za primjenu za potrebe varijabilnih primitaka
            
               1.   Kategorije instrumenata koje ispunjavaju uvjete utvrđene u članku 32. stavku 1. točki (j) podtočki iii. Direktive (EU) 2019/2034 su sljedeće:
               
                           (a)
                        
                        
                           kategorije instrumenata dodatnog osnovnog kapitala ako te kategorije ispunjavaju uvjete iz stavka 2. ovog članka i članka 2. te su u skladu s člankom 5. stavkom 9. i člankom 5. stavkom 13. točkom (c);
                        
                     
                           (b)
                        
                        
                           kategorije instrumenata dopunskog kapitala ako te kategorije ispunjavaju uvjete iz stavka 2. ovog članka i članka 3. te su u skladu s člankom 5.;
                        
                     
                           (c)
                        
                        
                           kategorije instrumenata koji se mogu u potpunosti konvertirati u instrumente redovnog osnovnog kapitala ili čija se vrijednost može smanjiti i koji nisu ni instrumenti dodatnog osnovnog kapitala ni instrumenti dopunskog kapitala („drugi instrumenti”) u slučajevima iz članka 4., ako te kategorije ispunjavaju uvjete iz stavka 2. ovog članka i u skladu su s člankom 5.
                        
                     
            
               2.   Kategorije instrumenata iz stavka 1. ispunjavaju sljedeće uvjete:
               
                           (a)
                        
                        
                           instrumenti nisu osigurani ili pokriveni jamstvom koje poboljšava podređeni status potraživanja imatelja;
                        
                     
                           (b)
                        
                        
                           ako se odredbama kojima se uređuje instrument omogućuje konvertiranje instrumenta, taj se instrument primjenjuje za potrebe dodjele varijabilnih primitaka samo ako je stopa ili raspon konvertiranja određen na razini kojom se osigurava da vrijednost instrumenta u koji se instrument koji je na početku dodijeljen konvertira nije veća od vrijednosti instrumenta dodijeljenog na početku u trenutku njegove dodjele kao varijabilnih primitaka;
                        
                     
                           (c)
                        
                        
                           odredbama kojima se uređuju konvertibilni instrumenti koji se primjenjuju samo za potrebe varijabilnih primitaka osigurava se da vrijednost instrumenta u koji se instrument koji je dodijeljen na početku konvertira u trenutku konvertiranja nije veća od vrijednosti instrumenta koji je dodijeljen na početku;
                        
                     
                           (d)
                        
                        
                           odredbama kojima se uređuje instrument osigurava se da se sve raspodjele plaćaju najmanje jednom godišnje i to imatelju instrumenta;
                        
                     
                           (e)
                        
                        
                           cijena instrumenata određuje se na razini njihove vrijednosti u trenutku dodjele instrumenta, u skladu s primjenjivim računovodstvenim standardom;
                        
                     
                           (f)
                        
                        
                           odredbama kojima se uređuju instrumenti izdani samo za potrebe varijabilnih primitaka zahtijeva se da se vrednovanje provodi u skladu s primjenjivim računovodstvenim standardom u slučaju da se instrument otkupljuje, da se nad njim izvršava opcija kupnje, da se ponovno kupuje ili konvertira.
                        
                     Za potrebe točke (e) vrednovanje podliježe neovisnoj provjeri.
            
         
         
            Članak 2.
            Uvjeti za kategorije instrumenata dodatnog osnovnog kapitala
            Kategorije instrumenata dodatnog osnovnog kapitala moraju biti u skladu sa sljedećim uvjetima:
            
                        (a)
                     
                     
                        odredbama kojima se uređuje instrument pobliže se određuje događaj koji je pokretač za potrebe članka 9. stavka 2. točke (e) podtočke iii. Uredbe (EU) 2019/2033;
                     
                  
                        (b)
                     
                     
                        događaj koji je pokretač iz točke (a) nastaje ako stopa redovnog osnovnog kapitala investicijskog društva koje izdaje instrument padne ispod bilo koje od sljedećih razina:
                        
                                    i.
                                 
                                 
                                    7 % umnoška 12,5 i kapitalnih zahtjeva izračunanih u skladu s člankom 11. stavkom 1. Uredbe (EU) 2019/2033;
                                 
                              
                                    ii.
                                 
                                 
                                    razine koja je viša od razine navedene u točki i. koju investicijsko društvo ili institucija koja izdaje instrument odredi i pobliže opiše u odredbama kojima se uređuje instrument;
                                 
                              
                  
                        (c)
                     
                     
                        ispunjen je jedan od sljedećih uvjeta:
                        
                                    i.
                                 
                                 
                                    instrumenti se izdaju samo za potrebe dodjeljivanja kao varijabilni primici te se odredbama kojima se uređuje instrument osigurava da se sve raspodjele plaćaju po stopi koja je u skladu s tržišnim stopama za slične instrumente koje izdaje investicijsko društvo ili više njih ili institucije usporedive prirode kreditne kvalitete i koja u svakom slučaju, u trenutku dodjele primitaka, iznosi najviše osam postotnih bodova iznad prosječne godišnje stope promjene za Uniju koju utvrđuje Komisija (Eurostat) u svojim harmoniziranim indeksima potrošačkih cijena koji se objavljuju na temelju članka 11. Uredbe Vijeća (EZ) br. 2494/95 (7);
                                 
                              
                                    ii.
                                 
                                 
                                    u trenutku dodjele instrumenata kao varijabilnih primitaka, najmanje 60 % instrumenata u izdanju bilo je izdano za druge potrebe, a ne kao dodjela varijabilnih primitaka i ne drži ih nijedno od sljedećih navedenih društava ili društava koja su s njima usko povezana:
                                    investicijsko društvo ili njegova društva kćeri,
                                    
                                                —
                                             
                                             
                                                matično društvo investicijskog društva ili njegova društva kćeri,
                                             
                                          
                                                —
                                             
                                             
                                                matični financijski holding investicijskog društva ili njegova društva kćeri,
                                             
                                          
                                                —
                                             
                                             
                                                mješoviti holding investicijskog društva ili njegova društva kćeri,
                                             
                                          
                                                —
                                             
                                             
                                                mješoviti financijski holding investicijskog društva i njegova društva kćeri.
                                             
                                          
                              
                  Za potrebe točke i., ako se instrumenti dodjeljuju članovima osoblja koji najveći dio svojih profesionalnih aktivnosti obavljaju izvan Unije i instrumenti su iskazani u valuti koju izdaje treća zemlja, investicijska društva mogu upotrebljavati sličan, neovisno izračunan indeks potrošačkih cijena koji se izrađuje za tu treću zemlju.
         
         
            Članak 3.
            Uvjeti za kategorije instrumenata dopunskog kapitala
            Kategorije instrumenata dopunskog kapitala moraju biti u skladu sa sljedećim uvjetima:
            
                        (a)
                     
                     
                        u trenutku dodjele instrumenata kao varijabilnih primitaka preostalo razdoblje prije dospijeća instrumenata jednako je zbroju razdoblja odgode i razdoblja zadržavanja koja se primjenjuju na varijabilne primitke u pogledu dodjele tih instrumenata ili je dulje od njega;
                     
                  
                        (b)
                     
                     
                        odredbama kojima se uređuje instrument osigurava se da se po nastanku događaja koji je pokretač trajno ili privremeno smanji vrijednost glavnice instrumenta ili da se instrument konvertira u instrumente redovnog osnovnog kapitala;
                     
                  
                        (c)
                     
                     
                        događaj koji je pokretač iz točke (b) nastaje ako stopa redovnog osnovnog kapitala investicijskog društva koje izdaje instrument padne ispod bilo koje od sljedećih razina:
                        
                                    i.
                                 
                                 
                                    7 % umnoška 12,5 i kapitalnih zahtjeva izračunanih u skladu s člankom 11. stavkom 1. Uredbe (EU) 2019/2033;
                                 
                              
                                    ii.
                                 
                                 
                                    razine koja je viša od razine navedene u točki i. koju investicijsko društvo ili institucija koja izdaje instrument odredi i pobliže opiše u odredbama kojima se uređuje instrument;
                                 
                              
                  
                        (d)
                     
                     
                        ispunjen je jedan od zahtjeva utvrđenih u članku 2. točki (c).
                     
                  
         
            Članak 4.
            Uvjeti za kategorije drugih instrumenata
            
               1.   Na temelju uvjeta utvrđenih u članku 1. stavku 1. točki (c) ove Uredbe, drugi instrumenti ispunjavaju uvjete utvrđene u članku 32. stavku 1. točki (j) podtočki iii. Direktive (EU) 2019/2034 u svakom od sljedećih slučajeva:
               
                           (a)
                        
                        
                           drugi instrumenti ispunjavaju uvjete utvrđene u stavku 2. ovog članka;
                        
                     
                           (b)
                        
                        
                           drugi instrumenti povezani su s instrumentom dodatnog osnovnog kapitala ili instrumentom dopunskog kapitala i ispunjavaju uvjete utvrđene u stavku 3. ovog članka;
                        
                     
                           (c)
                        
                        
                           drugi instrumenti povezani su s instrumentom koji bi bio instrument dodatnog osnovnog kapitala ili instrument dopunskog kapitala da ga nije izdalo matično društvo investicijskog društva koje je izvan opsega konsolidacije na temelju dijela prvog glave II. poglavlja 2. Uredbe (EU) br. 575/2013 i drugi instrumenti ispunjavaju uvjete utvrđene u stavku 4.
                        
                     
            
               2.   Uvjeti iz stavka 1. točke (a) su sljedeći:
               
                           (a)
                        
                        
                           drugi instrumenti izdaju se izravno ili preko investicijskog društva, institucije ili financijske institucije uključene u opseg konsolidacije na temelju dijela prvog glave II. poglavlja 2. Uredbe (EU) br. 575/2013 ili članka 7. Uredbe (EU) 2019/2033, pod uvjetom da se za promjenu kreditne kvalitete izdavatelja instrumenta razumno može očekivati da dovodi do slične promjene kreditne kvalitete investicijskog društva koje primjenjuje druge instrumente za potrebe varijabilnih primitaka;
                        
                     
                           (b)
                        
                        
                           odredbe kojima se uređuju drugi instrumenti ne daju imatelju pravo da ubrza planirano plaćanje raspodjela ili glavnice, osim u slučaju insolventnosti ili likvidacije institucije ili investicijskog društva koje izdaje taj instrument;
                        
                     
                           (c)
                        
                        
                           u trenutku dodjele drugih instrumenata kao varijabilnih primitaka, preostalo razdoblje prije dospijeća drugih instrumenata jednako je zbroju razdoblja odgode i razdoblja zadržavanja koja se primjenjuju na dodjelu tih instrumenata ili je dulje od njega;
                        
                     
                           (d)
                        
                        
                           odredbama kojima se uređuje instrument osigurava se da se po nastanku događaja koji je pokretač trajno ili privremeno smanji vrijednost glavnice instrumenta ili da se instrument konvertira u instrumente redovnog osnovnog kapitala;
                        
                     
                           (e)
                        
                        
                           događaj koji je pokretač iz točke (d) nastaje ako stopa redovnog osnovnog kapitala institucije ili investicijskog društva koje izdaje instrument padne ispod bilo koje od sljedećih razina:
                           
                                       i.
                                    
                                    
                                       7 % umnoška 12,5 i kapitalnih zahtjeva izračunanih u skladu s člankom 11. stavkom 1. Uredbe (EU) 2019/2033 ako investicijsko društvo izdaje instrumente;
                                    
                                 
                                       ii.
                                    
                                    
                                       7 % stope redovnog osnovnog kapitala institucije koja izdaje instrument ako institucija izdaje instrument;
                                    
                                 
                                       iii.
                                    
                                    
                                       razine koja je viša od razina navedenih u točkama i. ili ii. koje investicijsko društvo ili institucija koja izdaje instrument odredi i pobliže opiše u odredbama kojima se uređuje instrument;
                                    
                                 
                     
                           (f)
                        
                        
                           ispunjen je jedan od zahtjeva iz članka 2. točke (c).
                        
                     
            
               3.   Uvjeti iz stavka 1. točke (b) su sljedeći:
               
                           (a)
                        
                        
                           drugi instrumenti ispunjavaju uvjete iz stavka 2. točaka od (a) do (e);
                        
                     
                           (b)
                        
                        
                           drugi instrumenti povezani su s instrumentom dodatnog osnovnog kapitala ili instrumentom dopunskog kapitala izdanih preko subjekta koji je u opsegu konsolidacije na temelju dijela prvog glave II. poglavlja 2. Uredbe (EU) br. 575/2013 ili članka 7. Uredbe (EU) 2019/2033 („referentni instrument”);
                        
                     
                           (c)
                        
                        
                           referentni instrument ispunjava uvjete iz stavka 2. točaka (c) i (f) u trenutku dodjele instrumenata kao varijabilnih primitaka;
                        
                     
                           (d)
                        
                        
                           vrijednost drugog instrumenta povezana je s referentnim instrumentom tako da ni u kojem trenutku nije veća od vrijednosti referentnog instrumenta;
                        
                     
                           (e)
                        
                        
                           vrijednost svih raspodjela plaćenih nakon stjecanja drugog instrumenta povezana je s referentnim instrumentom tako da ni u kojem trenutku plaćene raspodjele nisu veće od vrijednosti svih plaćenih raspodjela u okviru referentnog instrumenta;
                        
                     
                           (f)
                        
                        
                           odredbama kojima se uređuju drugi instrumenti osigurava se da se, ako se nad referentnim instrumentom izvršava opcija kupnje, ako se konvertira, ponovno kupuje ili otkupljuje tijekom razdoblja odgode ili zadržavanja, drugi instrumenti povezuju s jednakovrijednim referentnim instrumentom koji ispunjava uvjete iz ovog članka tako da se ukupna vrijednost drugih instrumenata ne povećava.
                        
                     
            
               4.   Uvjeti iz stavka 1. točke (c) su sljedeći:
               
                           (a)
                        
                        
                           za potrebe članka 55. Direktive (EU) 2019/2034 ili članka 127. Direktive 2013/36/EU, nadležna tijela odredila su da investicijsko društvo ili institucija koja izdaje instrument s kojim su povezani drugi instrumenti podliježe nadzoru na konsolidiranoj osnovi nadzornog tijela u trećoj zemlji koji je istovjetan nadzoru koji je uređen načelima utvrđenima u Direktivi (EU) 2019/2034 ako je izdavatelj investicijsko društvo koje se nalazi u trećoj zemlji ili Direktivi 2013/36/EU ako je izdavatelj institucija koja se nalazi u trećoj zemlji i zahtjevima iz dijela prvog glave II. poglavlja 2. Uredbe (EU) br. 575/2013;
                        
                     
                           (b)
                        
                        
                           drugi instrumenti ispunjavaju uvjete iz stavka 3. točke (a) i točaka od (c) do (f).
                        
                     
         
         
            Članak 5.
            Postupci smanjenja vrijednosti, povećanja vrijednosti i konvertiranja
            
               1.   Za potrebe članka 3. točke (b) i članka 4. stavka 2. točke (d), odredbe kojima se uređuju instrumenti dopunskog kapitala i drugi instrumenti moraju biti u skladu s postupcima i vremenskim okvirom utvrđenima u stavcima od 2. do 14. ovog članka za izračunavanje stope redovnog osnovnog kapitala i iznosa čiju je vrijednost potrebno smanjiti, povećati ili ih je potrebno konvertirati. Odredbe kojima se uređuju instrumenti dodatnog osnovnog kapitala moraju biti u skladu s postupcima utvrđenima u stavku 9. i stavku 13. točki (c) ovog članka u pogledu iznosa čiju je vrijednost potrebno smanjiti, povećati ili ih je potrebno konvertirati.
            
            
               2.   Ako se odredbama kojima se uređuju instrumenti dopunskog kapitala i drugi instrumenti zahtijeva njihovo konvertiranje u instrumente redovnog osnovnog kapitala po nastanku događaja koji je pokretač, u tim odredbama mora se pobliže navesti jedno od sljedećeg:
               
                           (a)
                        
                        
                           stopa takvog konvertiranja i ograničenje dopuštenog iznosa za konvertiranje;
                        
                     
                           (b)
                        
                        
                           raspon unutar kojeg će se instrumenti konvertirati u instrumente redovnog osnovnog kapitala.
                        
                     
            
               3.   Ako se odredbama kojima se uređuju instrumenti predviđa da se po nastanku događaja koji je pokretač smanji vrijednost njihove glavnice, smanjenjem vrijednosti trajno ili privremeno umanjuje se sljedeće:
               
                           (a)
                        
                        
                           potraživanje imatelja instrumenta u slučaju insolventnosti ili likvidacije institucije ili investicijskog društva koje izdaje instrument;
                        
                     
                           (b)
                        
                        
                           iznos koji je potrebno platiti u slučaju izvršenja opcije kupnje ili otkupa instrumenta;
                        
                     
                           (c)
                        
                        
                           raspodjele po instrumentu.
                        
                     
            
               4.   Sve raspodjele koje se plaćaju nakon smanjenja vrijednosti temelje se na umanjenom iznosu glavnice.
            
            
               5.   Smanjenjem vrijednosti ili konvertiranjem instrumenata, u skladu s primjenjivim računovodstvenim okvirom, nastaju stavke koje ispunjavaju uvjete za stavke redovnog osnovnog kapitala.
            
            
               6.   Ako investicijsko društvo ili institucija koja izdaje instrument utvrdi da je stopa redovnog osnovnog kapitala pala ispod razine na kojoj se pokreće konvertiranje ili smanjenje vrijednosti instrumenta, upravljačko tijelo ili bilo koje drugo relevantno tijelo investicijskog društva ili institucije koja izdaje instrument bez odgode utvrđuje da je nastao događaj koji je pokretač i nastaje neopoziva obveza smanjenja vrijednosti ili konvertiranja instrumenta.
            
            
               7.   Ukupni iznos instrumenata čiju je vrijednost potrebno smanjiti ili konvertirati po nastanku događaja koji je pokretač nije manji od manjeg od sljedećih dvaju iznosa:
               
                           (a)
                        
                        
                           iznosa koji je potreban da bi stopa redovnog osnovnog kapitala investicijskog društva ili institucije koja izdaje instrument ponovno u cijelosti dosegnula postotak koji je u odredbama kojima se uređuje instrument određen kao događaj koji je pokretač;
                        
                     
                           (b)
                        
                        
                           ukupne glavnice instrumenta.
                        
                     
            
               8.   Po nastanku događaja koji je pokretač:
               
                           (a)
                        
                        
                           investicijsko društvo obavještava članove osoblja kojima su dodijeljeni instrumenti kao varijabilni primici i osobe koje i dalje drže navedene instrumente;
                        
                     
                           (b)
                        
                        
                           investicijsko društvo ili institucija koja izdaje instrument smanjuje vrijednost glavnice instrumenata ili konvertira instrumente u instrumente redovnog osnovnog kapitala u najkraćem mogućem roku, a najkasnije u roku od mjesec dana, u skladu sa zahtjevima utvrđenima u ovom članku.
                        
                     
            
               9.   Ako instrumenti dodatnog osnovnog kapitala, instrumenti dopunskog kapitala i drugi instrumenti uključuju jednaku razinu događaja koji je pokretač, vrijednost glavnice se smanjuje ili konvertira na proporcionalnoj osnovi za sve imatelje tih instrumenata koji se primjenjuju za potrebe varijabilnih primitaka.
            
            
               10.   Iznos instrumenta čiju je vrijednost potrebno smanjiti ili konvertirati podliježe neovisnoj provjeri. Ta se provjera dovršava što je prije moguće i njome se ne stvaraju prepreke za smanjenje vrijednosti ili konvertiranja instrumenta.
            
            
               11.   Investicijsko društvo ili institucija koja izdaje instrumente koji se konvertiraju u redovni osnovni kapital po nastanku događaja koji je pokretač obvezni su osigurati da je njihov odobreni dionički kapital u svakom trenutku dovoljan za konvertiranje svih takvih konvertibilnih instrumenata u dionice u slučaju nastanka događaja koji je pokretač. Investicijsko društvo ili institucija obvezni su u svakom trenutku raspolagati potrebnim prethodnim odobrenjem za izdavanje instrumenata redovnog osnovnog kapitala u koje bi se ti instrumenti konvertirali po nastanku događaja koji je pokretač.
            
            
               12.   Investicijsko društvo ili institucija koja izdaje instrumente koji se konvertiraju u redovni osnovni kapital po nastanku događaja koji je pokretač obvezna je osigurati da u njezinu društvenom ugovoru, statutu ili ugovornim odredbama ne postoje postupovne prepreke za to konvertiranje.
            
            
               13.   Da bi se smanjenje vrijednosti instrumenta smatralo privremenim, moraju biti ispunjeni svi sljedeći uvjeti:
               
                           (a)
                        
                        
                           povećanja vrijednosti temelje se na dobiti nakon što izdavatelj instrumenta donese službenu odluku kojom se potvrđuje konačna dobit;
                        
                     
                           (b)
                        
                        
                           sva povećanja vrijednosti instrumenta ili kuponske isplate na umanjeni iznos glavnice provode se uz puno diskrecijsko pravo investicijskog društva ili institucije koja izdaje instrument, podložno uvjetima utvrđenima u točkama (c), (d) i (e), a investicijsko društvo ili institucija nisu obvezni provesti ili ubrzati povećanje vrijednosti pod specifičnim okolnostima;
                        
                     
                           (c)
                        
                        
                           povećanje vrijednosti provodi se na proporcionalnoj osnovi za instrumente dodatnog osnovnog kapitala, instrumente dopunskog kapitala i druge instrumente koji se primjenjuju za potrebe varijabilnih primitaka na kojima je provedeno smanjenje vrijednosti;
                        
                     
                           (d)
                        
                        
                           najviši iznos koji se može pripisati zbroju povećanja vrijednosti instrumenata dopunskog kapitala i drugih instrumenata zajedno s kuponskom isplatom na umanjeni iznos glavnice jednak je dobiti investicijskog društva ili institucije koja izdaje instrument pomnoženoj iznosom dobivenim dijeljenjem iznosa određenog u podtočki i. iznosom određenim u podtočki ii.:
                           
                                       i.
                                    
                                    
                                       zbroj nominalnog iznosa svih instrumenata dopunskog kapitala i drugih instrumenata tog investicijskog društva na kojima je provedeno smanjenje vrijednosti prije nego što je provedeno to smanjenje vrijednosti;
                                    
                                 
                                       ii.
                                    
                                    
                                       zbroj regulatornog kapitala i nominalnog iznosa drugih instrumenata koji se primjenjuju za potrebe varijabilnih primitaka investicijskog društva;
                                    
                                 
                     
                           (e)
                        
                        
                           sa zbrojem svih iznosa povećanja vrijednosti i kuponskih isplata na umanjeni iznos glavnice postupa se kao s isplatom koja za posljedicu ima smanjenje redovnog osnovnog kapitala i:
                           
                                       i.
                                    
                                    
                                       u skladu je s održavanjem dobre kapitalne osnove investicijskog društva;
                                    
                                 
                                       ii.
                                    
                                    
                                       u skladu je s njegovim pravodobnim prestankom korištenja izvanredne javne financijske potpore ako je primjenjivo; i
                                    
                                 
                                       iii.
                                    
                                    
                                       ograničen je na dio neto prihoda ako je investicijsko društvo korisnik izvanredne javne financijske potpore ako je primjenjivo.
                                    
                                 
                     
            
               14.   Za potrebe stavka 13. točke (d) izračun se izvršava u trenutku provedbe povećanja vrijednosti.
            
         
         
            Članak 6.
            Alternativni aranžmani
            Alternativni aranžmani koje investicijska društva mogu primjenjivati za isplatu varijabilnih primitaka na temelju članka 32. stavka 1. točke (k) Direktive (EU) 2019/2034 podložno odobrenju nadležnog tijela moraju biti u skladu sa svim sljedećim uvjetima:
            
                        (a)
                     
                     
                        alternativni aranžman doprinosi usklađivanju varijabilnih primitaka s dugoročnim interesima investicijskog društva, njegovih vjerovnika i klijenata;
                     
                  
                        (b)
                     
                     
                        alternativni aranžman podliježe politici zadržavanja, čija je svrha uskladiti poticaje za pojedinu osobu s dugoročnim interesima investicijskog društva, njegovih vjerovnika i klijenata, a razdoblje zadržavanja iznosi najmanje šest mjeseci;
                     
                  
                        (c)
                     
                     
                        iznos primljen na temelju alternativnog aranžmana i primjenjivi uvjeti dobro su dokumentirani i transparentni za člana osoblja koji prima varijabilne primitke na temelju tog aranžmana;
                     
                  
                        (d)
                     
                     
                        za iznose primljene na temelju aranžmana o odgodi i zadržavanju alternativnim aranžmanom osigurava se da osoblje tijekom tih razdoblja ne može pristupiti odgođenom dijelu varijabilnih primitaka, prenijeti ih ili otkupiti;
                     
                  
                        (e)
                     
                     
                        alternativnim aranžmanom nije predviđeno povećanje vrijednosti varijabilnih primitaka primljenih tijekom razdoblja odgode plaćanjem kamata ili drugim sličnim aranžmanima, osim aranžmanima koji ispunjavaju uvjete utvrđene u točki (f);
                     
                  
                        (f)
                     
                     
                        ako se alternativnim aranžmanom omogućuju unaprijed određene promjene vrijednosti primljene u obliku varijabilnih primitaka tijekom razdoblja odgode i zadržavanja, na temelju uspješnosti investicijskog društva ili imovine kojom upravlja, moraju biti ispunjeni sljedeći uvjeti:
                        
                                    i.
                                 
                                 
                                    promjena vrijednosti temelji se na unaprijed određenim pokazateljima uspješnosti koji se temelje na kreditnoj kvaliteti investicijskog društva ili uspješnosti imovine kojom upravlja;
                                 
                              
                                    ii.
                                 
                                 
                                    ako se odgoda i zadržavanje moraju primijeniti, promjene vrijednosti trebale bi se izračunavati najmanje jednom godišnje i na kraju razdoblja zadržavanja;
                                 
                              
                                    iii.
                                 
                                 
                                    stopa mogućih pozitivnih i negativnih promjena vrijednosti trebala bi se jednako tako temeljiti na razini izmjerenih pozitivnih ili negativnih promjena kreditne kvalitete ili uspješnosti;
                                 
                              
                                    iv.
                                 
                                 
                                    ako se promjena vrijednosti iz točke i. temelji na uspješnosti imovine kojom se upravlja, postotak promjene vrijednosti ograničen je na postotak promjene vrijednosti imovine kojom se upravlja;
                                 
                              
                                    v.
                                 
                                 
                                    ako se promjena vrijednosti iz točke i. temelji na kreditnoj kvaliteti investicijskog društva, postotak promjene vrijednosti ograničen je na postotak ukupnog godišnjeg bruto prihoda u odnosu na regulatorni kapital investicijskih društava;
                                 
                              
                  
                        (g)
                     
                     
                        alternativnim aranžmanom ne ometa se primjena članka 32. stavka 1. točke (m) Direktive (EU) 2019/2034.
                     
                  
         
            Članak 7.
            Stupanje na snagu
            Ova Uredba stupa na snagu petog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 13. kolovoza 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 314, 5.12.2019., str. 64.
         
         
            (2)  Uredba (EU) 2019/2033 Europskog parlamenta i Vijeća od 27. studenoga 2019. o bonitetnim zahtjevima za investicijska društva i o izmjeni uredaba (EU) br. 1093/2010, (EU) br. 575/2013, (EU) br. 600/2014 i (EU) br. 806/2014 (SL L 314, 5.12.2019., str. 1.).
         
            (3)  Uredba (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (SL L 176, 27.6.2013., str. 1.).
         
            (4)  Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014., str. 349.).
         
            (5)  Direktiva 2013/36/EU Europskog parlamenta i Vijeća od 26. lipnja 2013. o pristupanju djelatnosti kreditnih institucija i bonitetnom nadzoru nad kreditnim institucijama i investicijskim društvima, izmjeni Direktive 2002/87/EZ te stavljanju izvan snage direktiva 2006/48/EZ i 2006/49/EZ (SL L 176, 27.6.2013., str. 338.).
         
            (6)  Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (SL L 331, 15.12.2010., str. 12.).
         
            (7)  Uredba Vijeća (EZ) br. 2494/95 od 23. listopada 1995. o harmoniziranim indeksima potrošačkih cijena (SL L 257, 27.10.1995., str. 1.).